**ΨΗΦΙΣΜΑ ΕΝΟΤΗΤΑΣ 3**

**Οι ιδιωτικοί εκπαιδευτικοί λέμε όχι στην κατεδάφιση της δημόσιας εκπαίδευσης**

Το 39ο Συνέδριο της ΟΙΕΛΕ καταδικάζει τη μεθοδευμένη διάλυση του δημόσιου εκπαιδευτικού συστήματος με βασικό όχημα την αντισυνταγματική απόπειρα ίδρυσης κερδοσκοπικών πανεπιστημιακών ιδρυμάτων και την εισβολή χωρίς όρους και διαφάνεια funds και εφοπλιστικών κεφαλαίων στην ιδιωτική εκπαίδευση.

Η ασυδοσία επιχειρηματικών κύκλων, η ιδιοτέλεια και οι ιδεοληψίες σημαντικού μέρους του πολιτικού προσωπικού της χώρα οδηγούν τη δημόσια Παιδεία στα βράχια και ενισχύουν το κύμα ακραίας εμπορευματοποίησης που ήδη σαρώνει το χώρο της εκπαίδευσης. Η κυβέρνηση της ΝΔ που εξελέγη το 2019, ανέλαβε να πραγματοποιήσει το σχέδιο πλήρους εμπορευματοποίησης της Παιδείας που δεν κατόρθωσαν κάποιες από τις κυβερνήσεις της κρίσης, ιδίως της περιόδου 2010-2014. Ο διπλός στόχος κυβέρνησης και επιχειρηματιών είναι αφενός η επέκταση της τυπικής ιδιωτικής εκπαίδευσης (από νηπιαγωγείο ως Λύκειο) από το ισχνό (κατά την εκτίμησή τους) 7% σε επίπεδα Κύπρου (πάνω από 20%), αφετέρου η σταδιακή αντικατάσταση του δημόσιου Πανεπιστημίου από ιδιωτικές δομές.

Για την επίτευξη του στόχου συρρίκνωσης του δημόσιου εκπαιδευτικού συστήματος, η κυβέρνηση προχώρησε σε συγκεκριμένες νομοθετικές αλλαγές χειρουργικού χαρακτήρα:

* Με την ψήφιση του άρθρου 50 του Ν. 4653/2020 που αναγνωρίζει τα ακαδημαϊκά προσόντα των τίτλων των απολύτως ανεξέλεγκτων Κολλεγίων και εξομοιώνει τους τίτλους αυτούς με τα πτυχία των ΑΕΙ.
* Με την ψήφιση του Νόμου 4713/2020 για την ιδιωτική εκπαίδευση. Ο νόμος αυτός προβλέπει μια σειρά διαλυτικών, για τις εργασιακές σχέσεις των εκπαιδευτικών, διατάξεις, που μετατρέπουν τους διδάσκοντες σε απλούς υπαλλήλους-διεκπεραιωτές που βάζουν «άριστους» βαθμούς και δεν ελέγχουν ουσιαστικά ενδοσχολικές εξετάσεις υπό τον φόβο της απόλυσης.
* Με την καθιέρωση της Ελάχιστης Βάσης Εισαγωγής, η εφαρμογή της οποίας «εγγυάται» πως τουλάχιστον 25.000 μαθητές θα βρίσκονται πλέον κάθε χρόνο εκτός πανεπιστημιακής εκπαίδευσης και θα οδηγούνται στα «χέρια» των ΙΕΚαρχών και Κολλεγιαρχών που ήδη από την εφαρμογή της έχουν τετραπλασιάσει τα κέρδη τους.
* Με την νομοθετημένη πλέον, χωρίς σοβαρούς όρους και προϋποθέσεις, λειτουργία ιδιωτικών «πανεπιστημίων» στην Ελλάδα, ακόμη και χωρίς την κατάργηση του άρθρου 16.
* Με την (μελλοντική) καθιέρωση της «ελεύθερης γονεϊκής επιλογής σχολείου» που όμως έχει διαλύσει, όπου εφαρμόστηκε, τα δημόσια εκπαιδευτικά συστήματα. Ο κίνδυνος της επί της ουσίας κατάργησης του δημόσιου σχολείου και της πλήρους υποκατάστασής του από ένα ημι-ιδιωτικό σύστημα εκπαίδευσης, παρόμοιο με αυτό της Βρετανίας, είναι άμεσος.

Οι χειρουργικές παρεμβάσεις της κυβέρνησης στο χώρο της ιδιωτικής εκπαίδευσης, από την προσχολική αγωγή μέχρι την ανώτατη, θα προκαλέσουν κοσμογονικές αλλαγές που ήδη παρατηρούμε. Πλέον, εφοπλιστικά κεφάλαια και μεγάλα εκπαιδευτικά funds επενδύουν στο χώρο της ιδιωτικής εκπαίδευσης, εξαγοράζοντας τμήμα ή και το σύνολο γνωστών εκπαιδευτηρίων. Κάποια μεγάλα ιδιωτικά σχολεία σε Αθήνα και Θεσσαλονίκη βρίσκονται σε διαδικασία μεταβολής ιδιοκτησιακού καθεστώτος. Η προοπτική της δημιουργίας ενός all inclusive εκπαιδευτικού οργανισμού από την προσχολική αγωγή έως (δυνητικά) το Πανεπιστήμιο, έχει ανοίξει την όρεξη μεγάλων παικτών του επιχειρηματικού κόσμου.

Στον αντίποδα, η δημόσια εκπαίδευση ψυχορραγεί. Η κατάσταση με τη σχολική στέγη είναι τραγική και ήδη επιδεινώνεται με το κόψιμο της χρηματοδότησης των σχολικών επιτροπών, οι συμπτύξεις τμημάτων θα δημιουργήσουν συνθήκες σαρδελοποίησης στις τάξεις, ενώ υπάρχουν πολλά οργανικά κενά. Τα δημόσια πανεπιστήμια υποφέρουν από την χρόνια υποχρηματοδότηση. Έτσι, δημιουργούνται δύο κόσμοι, εντελώς αντίθετοι.

Προτείνουμε την δημιουργία ενός διαρκούς πανεκπαιδευτικού μετώπου με τη συμμετοχή εκπαιδευτικών συλλογικοτήτων, γονέων, φοιτητών και μαθητών, απέναντι στο τέρας της εμπορευματοποίησης της Παιδείας. Ο κίνδυνος για τις νέες γενιές είναι τεράστιος. Έχουμε χρέος να δώσουμε τη μάχη με κάθε τρόπο για να αποφευχθεί η πλήρης εκποίηση του δημόσιου, κοινωνικού αγαθού της εκπαίδευσης.